
	Comunicat de presă



ANABI anunță finalizarea şi publicarea auditului extern privind sistemul național de recuperare a creanțelor provenite din infracțiuni

[bookmark: _Hlk235785327]Agenția Națională de Administrare a Bunurilor Indisponibilizate (ANABI) anunță finalizarea auditului extern privind capacitatea de investigare a autorităților române în materia confiscării și recuperării produselor infracțiunilor, realizat în cadrul Componentei de Program nr. 4  „Consolidarea și modernizarea sistemului național de recuperare a creanțelor provenite din infracțiuni”, finanțată prin Programul Securitate și Siguranță Publică (Justiție) în cadrul celei de-a doua Contribuții Elvețiene în domeniul coeziunii.
Rezultatele auditului sunt prezentate în raportul „Enhancing and Modernising the Romanian Asset Recovery System”, realizat de experții Basel Institute on Governance – International Centre for Asset Recovery (ICAR). Documentul oferă o evaluare externă și independentă a sistemului național de recuperare a creanțelor provenite din infracțiuni şi analizează într-o manieră integrată, mecanismul instituțional implicat în identificarea, indisponibilizarea, confiscarea, administrarea și recuperarea produselor infracțiunilor. Evaluarea vizează atât cadrul legislativ şi instituțional cât şi funcționarea practică a mecanismelor de identificare, indisponibilizare, confiscare, administrare și recuperare a produselor infracțiunilor.
Raportul evidențiază progresele înregistrate în dezvoltarea sistemului, identifică vulnerabilitățile care continuă să îi influențeze eficiența și formulează recomandări pentru consolidarea capacității instituționale și operaționale, în acord cu standardele și bunele practici europene și internaționale.
Concluziile şi recomandările raportului vor sprijini dezvoltarea politicilor publice în domeniu, inclusiv procesul de transpunere a Directivei (UE) 2024/1260 privind recuperarea și confiscarea activelor și elaborarea Strategiei naționale privind recuperarea creanțelor provenite din infracțiuni pentru perioada 2026–2030.

Auditul s-a desfășurat în perioada 2025–2026, în cadrul misiunilor de evaluare desfășurate în România, experții ICAR consultând reprezentanți ai 15 instituții și organizații relevante din domeniul justiției, aplicării legii și administrării activelor, precum și reprezentanți ai societății civile.
În perioada următoare, ANABI va continua colaborarea cu toate instituțiile naționale competente și cu partenerii europeni și internaționali pentru analizarea și implementarea etapizată a recomandărilor formulate în raport, în vederea consolidării unui sistem modern, eficient și interoperabil de recuperare a creanțelor provenite din infracțiuni și alinierii acestuia la noul cadru normativ european.
Referindu-se la concluziile auditului și la importanța implementării recomandărilor formulate de experții internaționali, directorul general al ANABI a declarat:„Finalizarea acestui audit reprezintă un moment important pentru consolidarea sistemului național de recuperare a creanțelor provenite din infracțiuni. Evaluarea realizată de experții Basel Institute on Governance oferă autorităților române o analiză obiectivă a mecanismelor existente și un set valoros de recomandări pentru dezvoltarea viitoarelor politici publice. ANABI va continua să colaboreze cu toate instituțiile competente pentru valorificarea acestor recomandări, astfel încât sistemul național de recuperare a creanțelor provenite din infracțiuni să răspundă cât mai eficient provocărilor actuale și standardelor europene.”
ANABI va organiza, în perioada următoare,  un eveniment public dedicat prezentării raportului și dezbaterii recomandărilor formulate, împreună cu reprezentanții autorităților naționale, ai instituțiilor europene și ai partenerilor internaționali.
Raportul de audit extern „Enhancing and Modernising the Romanian Asset Recovery System” poate fi consultat aici: https://anabi.just.ro/storage/uploads/a5138635-b351-4174-a8fc-cd5f0c5a6a93/RomanianAuditReport-Final.pdf


București, 27 iulie 2026

